Ingen utsendt til Etiopia etter returavtale
For fem måneder siden var det stor ståhei om tvangsutsending av etiopiske asylsøkere til hjemlandet, etter at regjeringen signerte en returavtale. Siden har lite skjedd. Ingen etiopiske asylsøkere har blitt sendt ut med makt, bekrefter kommunikasjonssjef Cecilie Johansen i Politiets Utlendingsenhet overfor VG Nett. - I en oppstartsfase er det naturlig at dette vil ta litt tid, og vi ser ingen dramatikk i det, skriver Johansen i en e-post. Hun forklarer at årsaken til at uttransportene tar tid er at man venter på tilbakemelding fra etiopiske myndigheter på identiteten til utlendinger som skal ut, før de kan settes på flyet hjem.I Fremskrittspartiet er man derimot mindre fornøyd. - Når man bruker nesten et halvt år uten å få til noe, er det helt utrolig, sier partiets innvandringspolitiske talsmann, Morten Ørsal Johansen. - Signalet her er jo greit, de kan bare bli uten at det skjer noe. Og de kan sende et signal hjem om at det bare er å komme hit. Det er beklagelig, sier Frps stortingsrepresentant.Norsk Organisasjon for Asylsøkere (NOAS) er derimot godt fornøyde med at tvangsutsende etiopiere har fått bli. - Hele poenget var å bruke avtalen som et skremmemiddel og å få folk til å returnere frivillig. Jeg tror at poenget aldri var å bruke tvang, sier generalsekretær Ann-Margrit Austenå. Justisdepartementet hadde mandag kveld ikke anledning til å kommentere saken.
Retur av asylsøkere til Etiopia var svært omstridt. Fem måneder senere er ingen sendt ut.